text: Нарада аб праблемных пытаннях у сістэме аховы здароўя і кадравых назначэннях | Падзеі | Афіцыйны інтэрнэт-партал Прэзідэнта Рэспублікі Беларусь
  Прэзідэнт Беларусі Аляксандр Лукашэнка 11 верасня на нарадзе аб праблемных пытаннях у сістэме аховы здароўя і кадравых назначэннях растлумачыў маштабныя антыкарупцыйныя мерапрыемствы ў гэтай сферы.
  Як адзначыў Кіраўнік дзяржавы, актуальнасць сённяшняй нарады выклікана перш за ўсё неабходнасцю вырашэння праблем, якія назбіраліся ў медыцынскай сферы. "Іх маштаб такі, што ўжо нельга проста абмежавацца новымі назначэннямі", - падкрэсліў ён.
  "З мінулага года мне стала паступаць інфармацыя аб тым, што колькасць спраў карупцыйнага характару ў медыцыне рэзка ўзрасла - амаль у два разы. На жаль, факты карупцыі здараюцца ўсюды, але ў ахове здароўя праблема стала не кропкавай, а скразной, сістэмнай. Яна закранула не асобных службовых асоб, а закранула практычна ўсю вертыкаль - ад прыватнікаў, ваеннаслужачых, дзяржаўных служачых да Міністэрства аховы здароўя, а можа, і вышэй, следства разбярэцца. Мной была пастаўлена прынцыповая і жорсткая задача - не знайсці "стрэлачнікаў", а літаральна выкарчаваць гэту заразу дашчэнту, дакапацца да галоўных арганізатараў гэтай беззаконнасці. Такім чынам, не трэба было нічога гадаць, гэта было мае даручэнне кантралюючым і праваахоўным органам. Прычыну я вам назваў", - сказаў Аляксандр Лукашэнка.
  Як растлумачыў Прэзідэнт, самае важнае было - выявіць перадумовы і прычыны, якія прывялі да ўзбуджэння пакуль 95 крымінальных спраў, дзе фігуруюць дзясяткі мільёнаў долараў злачынных сродкаў. У выніку праведзенай работы амаль 100 чалавек трапілі пад следства. "Калі яно завершыцца, суд вызначыць, хто і наколькі вінаваты. Але тыя факты, якія выкрыты, сумненняў не выклікаюць", - падкрэсліў Кіраўнік дзяржавы.
  Ён таксама выказаў меркаванне, што пры ўсёй маштабнасці аператыўных мерапрыемстваў Камітэт дзяржаўнай бяспекі спрацаваў спакойна і акуратна. "Я думаю, што і іншыя структуры могуць гэты вопыт пераняць, каб не ламаць арганізацыі, не хапаць каго папала, каб арганізацыі, наколькі гэта магчыма, працавалі, таму што там працуюць людзі. А невінаватыя ні ў якім разе не павінны несці адказнасці", - падкрэсліў Аляксандр Лукашэнка.
  "Усе, хто знаходзіцца ў гэтай зале, не выпадковыя ўдзельнікі. Я палічыў неабходным асабіста запрасіць кіраўнікоў, хто па сваіх функцыянальных і службовых абавязках адказвае за самае дарагое, за багацце нашай краіны - жыццё і здароўе людзей, - прадоўжыў Кіраўнік дзяржавы. - Акрамя таго, ахова здароўя - гэта яшчэ і значная частка эканомікі. Там працуе больш нашых грамадзян, чым у сферах транспарту і сувязі разам узятых, - каля 270 тыс. чалавек. А доля аховы здароўя ў валавым унутраным прадукце (3,2%) не намнога меншая, чым у будаўнічай галіне".
  Паводле слоў Прэзідэнта, апошнія паўгода ўсё грамадства было ўзбударажана станам спраў у медыцыне ў сувязі з разглядам правапарушэнняў.
  "Я хацеў, каб усе ведалі гэту інфармацыю і не было тых, хто наракае: "Навошта так жорстка?", - растлумачыў Аляксандр Лукашэнка. - Гэта здароўе людзей, і гэта вялікія грошы, якія мы ўкладваем, і якія нехта вырашыў прысвоіць праз цэны на медтэхніку і лякарствы. Менш за ўсё я хачу, каб гэтыя гучныя правапарушэнні негатыўна паўплывалі на стаўленне грамадства да айчыннай аховы здароўя. Такія выпадкі ні ў якім разе не павінны кідаць цень на сумленных і прыстойных работнікаў аховы здароўя, урачоў, медсясцёр. І зразумела, прыстойных людзей у нашай сістэме большасць".
  Прэзідэнт запатрабаваў, каб ніхто не быў прыцягнуты да адказнасці дарэмна, ні ў якім разе ніхто не смее падазраваць чалавека невінаватага. "Але той, хто заблытаўся ў карупцыйным павуцінні, - мы яго адтуль выцягнем і змесцім туды, дзе ён павінен быць. Ні для каго гэта не з'яўляецца сакрэтам, я аб гэтым гавару часта", - падкрэсліў Аляксандр Лукашэнка.
  "Напэўна, вось гэтыя поспехі і пахвала з боку міжнародных арганізацый, СААЗ вам закружылі галаву. Падумаеш, дробязь нейкая... Людзі скардзяцца, чэргі ў паліклініках, хамства з боку ўрачоў павальнае. Адкрыйце любы СМІ, у інтэрнэце паглядзіце, сацыяльныя сеткі - вы там убачыце сваю работу", - звярнуў увагу Кіраўнік дзяржавы.
  Прэзідэнт перад кіраўніцтвам галіны і кантралюючых органаў паставіў пытанне, чаму сталі магчымы выяўленыя факты, у тым ліку карупцыйнага плана. "Чаму гэта стала магчыма? Вы растлумачце, каб людзі вас сёння пачулі і зразумелі прычыну. Так, нямала, - сотня пакуль трапіла пад следства. Але ж працуюць (у сістэме аховы здароўя) 270 тыс. І пляма на іх усіх лягла. У чым вінаватыя тыя людзі, якія сумленна выконваюць свой абавязак? У чым вінаватыя яны перад вамі, перад тымі чынушамі, якія бралі хабары ў Міністэрстве аховы здароўя, перад кіраўнікамі арганізацый, прытым з вялікімі імёнамі? Сотня тысяч долараў у тайніках, гаражах. Як гэта магло адбыцца, чаму так здарылася? Я ж, назначаючы вас, звярнуў на гэта вашу ўвагу", - сказаў Кіраўнік дзяржавы, звяртаючыся да Міністра аховы здароўя Валерыя Малашкі. Аналагічнага плана пытанні ён адрасаваў і Першаму намесніку Міністра Дзмітрыю Піневічу.
  Аляксандр Лукашэнка асабліва папярэдзіў цяперашніх кіраўнікоў аб недапушчальнасці ўцягнення і датычнасці да проціпраўных дзеянняў, за што будуць прыняты самыя жорсткія меры. "Не дай бог мне даложаць хоць самую малую зачэпку па персаналіях, па кіраўніцтве Міністэрства аховы здароўя, я буду настойваць на тым, каб памножылі на тры. Мінімум атрымаеце каэфіцыент тры. Калі дзесьці паблажка да каго-небудзь будзе, то вам будзе павелічэнне", - сказаў Кіраўнік дзяржавы.
  На пасаду намесніка Міністра аховы здароўя ўзгоднены Барыс Андрасюк. Мікалай Кудзяньчук - на пасаду генеральнага дырэктара вытворча-гандлёвага рэспубліканскага ўнітарнага прадпрыемства "Белмедтэхніка". На пасадзе генеральнага дырэктара гандлёва-вытворчага рэспубліканскага ўнітарнага прадпрыемства "Белфармацыя" будзе працаваць Валянціна Ігнаценка.